Nuwe DStv-dekodeerder en kanale bekendgestelDie nuwe Explora-dekodeerder (Foto: DStv) DStv het Dinsdag by ŉ bekendstelling in Randburg in Johannesburg aangekondig dat verskeie kanale vanaf Oktober vanjaar in hoë-definisie gebeeldsaai gaan word en dat kykers kan uitsien na talle nuwe kanale. Die aankondiging volg nadat die televisiediensverskaffer in Augustus vanjaar die nuwe IS36-satelliet bekendgestel het, wat bykomende kapasiteit en addisionele televisiedienste vir kykers bied. Die kanale M-Net Movies All Stars, M-Net Family, VUZU, Mzansi Wethu, kykNET & Kie, BBC First, History, Crime & Investigation en Food Network sal vanaf November in hoë-definisie gebeeldsaai word. Diegene met DStv Extra sal ook nou ekstra kanale, soos ITV Choice HD en Lifetime bykry, terwyl die DStv Family-pakket die M-Net Movies Stars HD-kanaal bykry en die DStv EasyView-pakket die kanale Jim Jam en Mzansi Music. DStv het ook Dinsdag tydens die bekendstelling gesê die kanale CBS Action and Drama, AMC en True Movies, sal nie meer uitgesaai word nie. Die televisiediensverskaffer het ook ŉ nuwe dekodeerder, die boetie van die huidige Explora, bekendgestel. Dié dekodeerder het ŉ meer vaartbelynde hardeskyf om kykers dieselfde kykgenot te bied op ŉ meer bekostigbare wyse. Nyiko Shiburi, DStv se algemene bestuurder vir uitsaaitegnologie, sê dié dekodeerder sal in die toekoms verseker dat kykers minder data gebruik wanneer hulle die Explora aan die internet koppel. Dié dekodeerder behou egter dieselfde funksies as die huidige Explora en het onder meer ook die Catch Up-funksie, kan 30 BoxOffice flieks verhuur, bied toegang tot ShowMax en vele meer. Die nuwe Explora kan ook 80 ure van hoë-definisieprogramme opneem en word bekengestel met ŉ nuwe A7-afstandbeheer, waarvan die knoppies verlig word sodat jy dit in die donker kan sien. Die A7 kan maklik as ŉ universele afstandbeheer vir jou televisie geprogrammeer te word en het ŉ ShowMax-knoppie vir makliker toegang tot die diens. Dié Explora gaan jou R1 499 uit die sak jaag. Die prys is vasgestel tot einde 2017. Vir meer inligting, lees die volledige persverklaring of besoek DStv se webwerf.